Krčica je potok na severovzhodu avstrijske Koroške, levi pritok Krke. Ime je slovenskega izvora, po katerem lahko vidimo, da so vodotok Karantanci poimenovali kot “malo Krko”. Krčica nastane na območju Getemberga ob sotočju Hörfeldbacha (ali Stajerskega potoka) in Mosinzbacha. Je nekdanji odtok Hörfeldmoora, naravnega rezervata po Ramsarski konvenciji. Pod Getembergom (Hüttenbergom) teče Krčica skozi ozko dolino, ki se razširi šele pri Möselu. Pri Mostiču se izliva v Krko na nadmorski višini 498 m. Teče po celotni dolžini Doline Krčice in prejema na levi s Svinške planine prihajajoče pritoke, kot je Löllinger Bach, na desni pa potoke iz precej nižjega Mostiškega (Brückler) in Kotarškega (Guttaringer) hribovja.